**A Vitaakadémiáról**

A Vitaakadémia tevékenységének fókuszában az érvelési és vitázási készségek, az egyén vitakultúrájának és kritikai, strukturált gondolkodásának fejlesztése áll. A vita mint oktatási módszer ezen kívül alapvető eszköze az MCC két fő törekvésének: a tehetséggondozásnak és a közösségépítésnek. Fejleszti az egyéni kommunikációs és logikai képességeket, az érzékenységet egymás megértésére, a problémák mélyebb feltárásának és többoldalú megközelítésének képességét, kiváló alapul szolgál a kreatív csapatmunkához. Az MCC oktatási palettáján belül a Vitaakadémia képzéseinek célja tehát elsősorban a diákok kommunikációs, érveléstechnikai és logikai készségfejlesztése. Az egyéni készségfejlesztés által közvetve érjük el a párbeszéd- és vitakultúra fejlesztését.

**A vita, mint oktatásmódszertani eszköz**

A workshop az érvelési és vitázási készségek középfokú oktatási gyakorlatban történő fejlesztési lehetőségeiről szól. A "vita" sokak számára hétköznapi tapasztalatok alapján konfrontatív, erősen érzelmekkel teli és nem mindig konstruktív, gyakran demagógián vagy üres retorikán alapuló viták képét idézheti fel. Ezzel szemben az osztálytermi viták esetében feltárhatjuk és megmutathatjuk: eltérő konfliktusok eltérő eszközöket kívánnak ahhoz, hogy kezelni tudjuk őket, döntéseink optimálisak legyenek, megoldásaink pedig eredményesek. A konfliktusszituációk megoldása kétirányú képességfejlesztésnek tekinthető. Az egyik irány az egyén gondolkodási képességeinek fejlesztését célozza, vagyis a diák másoktól függetlenül is tudjon minél inkább racionális, megalapozott álláspontot kialakítani, elfogultságait felülvizsgálni. A másik irány a társas közegben tevékenykedést szolgálja, vagyis a diák képes legyen sikerre vinni a racionálisan kialakított álláspontot, érdemi módon hozzájárulni a közösségi döntéshez, konfliktusmegoldáshoz. E két cél együttes megvalósítását szolgálják a megfelelő módszertannal megvalósított csoportos viták.

A vitával mint oktatási módszerrel többféle tanulási eredményt érhetünk el:

* A tanulók hatékony, meggyőző, tisztelettudó kommunikációra való készségének fejlesztése
* A tanulók csapatmunkára, a társak irányítására és az együttműködésre való készségének elősegítése
* A tanulók kritikai gondolkodásának, elemző, kutató, lényeglátó és összefoglaló készségének fejlesztése
* A diákok prezentációs és nyilvános beszédkészségének fejlesztése, valamint önbizalmuk növelése
* Segíti a tanulókat a kulcsfontosságú elméleti fogalmak internalizálásában

**Csoportos viták lebonyolítása**

A vitának sokféle formája és sokféle változata létezik. DE! vannak közös megfontolások:

* + Ki kell választani egy témát (vitatípustól függően kérdést-problémát, állítást: egyetért-nem ért egyet)
  + A felszólalásoknak időbeli korlátokat kell szabni
  + Meg kell határozni a felszólalók sorrendjét
  + Legyen lehetőség kérdésekre
  + (nem választhatják meg, melyik oldalt/szerepet képviseljék; ez korosztályfüggő)
  + Előre megadhatjuk a témát/állítást (pl. házi feladat otthon felkészülni), de rövid felkészülési időt (15-20 perc) is adhatunk a diákoknak a foglalkozás előtt; ennek függvényében: olvasás, kutatás, együttműködés
  + Felkészülés technikái lehetnek: mind map, T-táblázat, problémafa, stakeholder analisys
  + Az egyes formátumok különböző dolgokra tanítanak meg, együtt adnak egy jó repertoárt, amely az

életben előforduló számos vitaformátum esetében kreatívan mozgósítható.

* + Az egyes körök ideje és száma a tapasztalatok fényében szabadon változtatható, igazítható az órák hosszához, egymásra következéséhez.
  + Egy-egy álláspontot képviselhet 1-1 személy vagy 1-1 csoport

**A vita menetének ismertetése:**

* + Csapatok megszervezése; szerepek kiosztása
  + A szereplők feladatainak megbeszélése
  + A vita szabályainak ismertetése
  + A vita témájának ismertetése (tételmondat)
  + Praktikus tanácsok a vitázóknak (ha szükséges)

**A vita levezetése:**

* + Jegyzetelés
  + Időmérés
  + Vita mederben tartása (te döntöd el, mennyire szólsz bele a vitába, mit engedsz, mit nem; végiggondolod, milyen elemek vannak, amiket a vita forgatókönyve nem szabályoz, pl. engedélyezel-e segédeszközök használatát)
  + Érdemes hagyni őket, és csak akkor szólni, ha a szabályok ellen vétenek (kifut az időből; kavarodás van a felszólalók között stb.); a többit kiértékeléskor megbeszélitek

**A vita értékelése:**

Bírók és a vitavezető feladata a következőképpen:

* A döntőbírók meghozzák egyéni döntésüket, de egymással nem vitatják meg, mert az egy újabb vita lenne.
* A döntőbírók összesítik, hogy ki nyerte a vitát és milyen arányban
* (Hallgatóság véleményének meghallgatása: opcionális)
* A vitavezető összegzi a vita tanulságait

**Lecsillapítás** (érdemes, hacsak röviden is): A vitaalkalom egyik célja, hogy a vita végén minden résztvevőnek/szereplőnek legyen tanulság az értékelésből; tapasztalatok leszűrése.

A csapattagok egyesével megjelölik:

* saját egyéni és saját csoportos erősségeiket
* saját egyéni és saját csoportos fejlesztendőket, hibákat
* másik csapat egyéni és csoportos erősségeit: mit kell tőlük eltanulni?
* Kinek mi a legfontosabb előremutató tanulság a vitával kapcsolatban?

**Vita után:**

* Mi az, ami jól működött? Mik azok az elemek, amiket a következő alkalomra is be tudok építeni? (Elérte a foglalkozás a célját? Reflexió)
* Mi az, amin érdemes változtatni? (Mi lehet az oka annak, hogy nem működött? (korosztály, létszám, időkeret, helyszín, tervezés, struktúra, csoport összetétele, feladatok: túl sok, túl kevés, feladatok sorrendje stb.))

Vitaformátumokról bővebben: <https://docs.google.com/document/d/19Y7oEBdE0LIS1w1qp7nwv2nSBg7lBnrA3hJw6iSXIfw/edit>

Érvelési és vitázási készségfejlesztők: <https://docs.google.com/document/d/1WtHkwX4h3sGEgMyltm4fLn6sFltmyjObKmv12DII5dU/edit>

Ajánlott irodalom: <https://docs.google.com/document/d/19CfAxI485KhUmHQQuwbn8y8oWGYIPG5slE-NUerdmww/edit>